Facebook (weer) vir miljoene gedagvaar oor Instagram | Netwerk24
Deur Bloomberg 12 Augustus 2020 11:28
Instagram word deur Facebook besit en bedryf. Foto: Unsplash
Dié keer is Instagram, wat deur Facebook besit word, in die visier.
Facebook het net 'n maand gelede ingestem om $650 miljoen te betaal in 'n skikkingsooreenkoms in 'n afsonderlike saak, waarin hy beskuldig is dat hy gebruikers van sy Facebook-diens se biometriese inligting onwetend insamel.
In die jongste saak, wat Maandag by 'n hof in Redwood City in die Amerikaanse deelstaat Kalifornië ingedien is, word beweer dat Facebook finansieel voordeel getrek het uit die biometriese data van meer as 100 miljoen Instagram-gebruikers en dat die maatskappy hierdie data sonder hul medewete ingesamel en gestoor het.
Dit is 'n oortreding van die privaatheidswette in die deelstaat Illinois wat die ongemagtigde insameling van biometriese data verbied.
Kragtens die wetgewing kan Facebook gedwing word om tot $1 000 per oortreding te betaal, of tot $5 000 indien bevind word dat die maatskappy roekeloos of met opset opgetree het.
Facebook het eers aan die begin van 2020 Instagram-gebruikers begin inlig dat hy hul biometriese data versamel.